Inimese jaoks on tähtsad nii deklaratiivsed, metafüüsilised identiteedid (kultuuriline, rahvuslik, religioosne) kui ka vahetult antud nn pehmed identiteedid (sotsiaalsed rollid, eduhierarhiad). Nii personaalse kui ka kollektiivse identiteedi põhimehhanismiks on samastumine ja vastandumine. Tuntud ego-uurija Erik Eriksoni väitel algab identiteedi loomine alles siis, kui samastumine on ammendatud. Siis  hüljatakse osa lapsepõlve identiteedist ning vanad ja uued kogemused sünteesitakse uueks tervikuks. Seda skeemi meelevaldselt eestlaste kollektiivsele identiteedile kohandades tundub, et oleme katkestuste tõttu veel üsna alguses, kirgliku samastumise ja eituse faasis. Teadvustatud vastandumine lausa "atomaarsel" tasandil näib peegelduvat ka uues Eesti Vabariigis tuntuks saanud lendlauses: "Eestlase parim toit on teine eestlane." Hülgamiste ja sünteesini on ilmselt veel aega…